آلمانیادا دونن کئچیریلن سئچیم‌لردن اوچ گوجلو پارتی اولا‌راق چیخان ایسلام و گؤچمن علیهینه ایفراطی ساغچی آلمانیا اوچون آلترناتیو (AfD) ایچینده فیکیر آیری‌لیق‌لاری باشلادی.
آلمانیا اوچون آلترناتیو خانیم رهبری فراوک پتری، پایتخت برلینده پارتی رهبرلری ایله کئچیریلن مطبوعات کونفرانسیندا، سئچیم اوغورلارینا باخمایا‌راق پارتی ایپچینده فیکیر آیری‌لیق‌لاری‌نین دا اولدوغونو قید ائده‌رک، پارتیسی‌نین فدرال مجلیس (Bundestag) قروپوندا یئر آلمایاجاغینی آچیقلاییب.
موستقیل میللت وکیللری کیمی فعالیت گؤسترجگینی بیلدیرن پتری، دونن کئچیریلن سئچیم‌لرده نامیزد اولدوغو دایره‌ده پارتی سیاهی‌سین‌دان دئییل، بیرباشا میللت وکیلی سئچیلمیشدی.
پتری، قیسا آچیقلاماسی‌نین آردین‌دان مطبوعات گؤروشونو ایداره ائدن ژورنالیستین خبردارلیق‌لارینا و اعتراضینا باخمایا‌راق، ایجلاسی ترک ائتدی.
عینی مطبوعات کونفرانسیندا آلمانیا اوچون آلترناتیو همصدری یورگ موتخن ایسه پترینین بو شکیلده داوراناجاغینا خبرلری اولمادیق‌لارینی ایفاده ائده‌رک، پارتیسی آدین‌دان ژورنالیست‌لردن عذر ایسته‌ییب.
آلمانیادا داها اوّل کئچیریلن سئچیم‌لره گؤره سس یوزده‌لرینی بو دفعه ایکی دفعه چیخاردیق‌لارینا ایشاره ائدن موتخن، نازیست فیکیرلرینی مدافعه ائتدیک‌لری شکلین‌دکی ادعا‌لاری ایسه آغیر دیلله تنقید ائتدی.
موتخن، بو ادعا‌لاردان دولایی حیات یولداشی‌نین و قیزی‌نین دا تهدید ائدیلدیگینی دیله گتیره‌رک، دارتیشما‌لارا آچیق بیر دموکراسی مدنیتین‌دن ماراق‌لی اولدوق‌لارینی قید ائدیب.
آلمانیا اوچون آلترناتیو، دونن کئچیریلن سئچیمده 12.6% سس توپلایا‌راق مجلیسه گیرمه‌یه حاق قازانمیشدی.
